4. Citi Eurostat datu sakopojumi

4.1. Valdības iespējamās saistības pret finanšu sektoru

4.2. Citi Eurostat datu avoti

5. Secinājumi





1.Pamatinformācija

Eiropas Parlamenta un Padomes 2013. gada 21. maija Regulas (ES) Nr. 549/2013 par Eiropas nacionālo un reģionālo kontu sistēmu Eiropas Savienībā (“EKS 2010”) 11. pantā ir noteikts, ka līdz 2014. gadam Komisija iesniedz Eiropas Parlamentam un Padomei ziņojumu, kas satur esošu informāciju par publiskām un privātām partnerībām (PPP) un citām netiešām saistībām, tostarp iespējamām saistībām, kas nav valdības saistības.

Saistības dēvē par “iespējamām”, jo tās pēc būtības ir tikai iespējamas, bet ne faktiskas. Šāda veida informācijas vākšanas nozīmīgums ir skaidri atzīts EKS 2010 5.11. punktā: “Kaut gan iespējamos aktīvus un iespējamās saistības neieraksta kontos, tie ir svarīgi politikai un analīzei, un informācija par tiem apkopojama un sniedzama kā papilddati. Pat ja par iespējamiem aktīviem un iespējamām saistībām var nepienākties maksājumi, augsts iespējamo aktīvu/saistību līmenis var norādīt uz nevēlamu riska līmeni saistībā ar vienībām, kas piedāvā šādus aktīvus/saistības.” Būtu arī jāuzsver, ka iespējamās saistības nav daļa no valdības parāda, kas definēts Padomes 2009. gada 25. maija Regulā (EK) Nr. 479/2009 par to, kā piemērot Eiropas Kopienas dibināšanas līgumam pievienoto Protokolu par pārmērīga budžeta deficīta novēršanas procedūru.

Šajā ziņojumā ir sniegts pārskats par informāciju, kas pieejama Eurostat. Tajā galvenā uzmanība pievērsta tiem datiem par iespējamām saistībām, kurus Eurostat tika savācis saistībā ar ES ekonomikas pārvaldības pastiprināšanu 2011. gadā (“sešnieks”), tostarp saistībā ar Padomes 2011. gada 8. novembra Direktīvu 2011/85/ES par prasībām dalībvalstu budžeta struktūrām. Minētās direktīvas 14. panta 3. punktā dalībvalstīm tika noteiktas jaunas statistikas prasības:

“Par visām vispārējās valdības apakšnozarēm dalībvalstis dara zināmu atklātībai informāciju par potenciālām saistībām, kam ir iespējama liela ietekme uz valsts budžetu, tostarp par valsts garantijām, problēmaizdevumiem un saistībām, kas izriet no valsts uzņēmumu darbības, norādot šādu iespējamo saistību apjomu. Dalībvalstis publicē arī informāciju par vispārējās valdības īpašumā esošām privāto un valsts uzņēmumu kapitāla daļām, kuru summas ir ekonomiski nozīmīgas.”

Saistībā ar iepriekšminēto direktīvu savāktie dati ir galvenais informācijas avots par iespējamām valdības saistībām dalībvalstīs. Papildus Eurostat ir arī citi datu sakopojumi (t. i., Papildu tabula par finanšu krīzi, Aptauja par pārmērīga budžeta deficīta novēršanas procedūru (EDP) u. c.), kas sniedz ierobežotu un/vai konfidenciālu informāciju par konkrētiem iespējamo saistību veidiem. No šiem avotiem pieejamā informācija arī ir atspoguļota šajā ziņojumā.

2.Pārskats par Eurostat datu vākšanu saistībā ar Padomes Direktīvu 2011/85/ES

2.1.Ziņošana saistībā ar Padomes Direktīvas 2011/85/ES 14. panta 3. punktu

Lai palīdzētu dalībvalstīm īstenot jaunās, direktīvā noteiktās statistikas prasības, Eurostat sadarbībā ar dalībvalstīm un Ekonomikas un finanšu lietu ģenerāldirektorātu (ECFIN) izveidoja darba grupu. Darba grupas galīgajā ziņojumā cita starpā ir ietverts veidņu komplekts un saistītas piezīmes, kurās norādīta metodika, obligātās informācijas apjoms, kā arī valstu un Eurostat datu par iespējamām saistībām publicēšanas periodiskums un savlaicīgums.

Minētajā ziņojumā ir norādīts, ka Eurostat vāks un publicēs tādus atlasītus rādītājus, kas attiecas uz iespējamām saistībām, proti, valdības garantijas, ārpusbilances publiskās un privātās partnerības, (PPP), ārpus vispārējās valdības sektora klasificētu valdības kontrolētu struktūru (publisku sabiedrību) saistības un ieņēmumus nenesoši aizdevumi (valdības aktīvi). Dalībvalstīm vietējā līmenī būtu jāpublicē tie paši rādītāji un papildus arī dati par valdības līdzdalību sabiedrību kapitālā.

Eurostat datu vākšanas sistēmās vajadzīgās izmaiņas tika oficiāli veiktas, ieviešot EDP aptaujas papildinājumu saskaņā ar Padomes Regulas (EK) Nr. 479/2009 8. panta 2. punkta d) apakšpunkta noteikumiem. Veidnes un īstenošanas vadlīnijas tika ietvertas Eurostat 2013. gada 22. jūlija lēmumā “Supplement on contingent liabilities and potential obligations to the EDP related questionnaire” [“EDP aptaujas papildinājums par iespējamām saistībām un potenciāliem pienākumiem”]. Minētajā lēmumā ir arī precizēts, ka datus par ārpus vispārējās valdības sektora klasificētu valdības kontrolētu struktūru (publisku sabiedrību) saistībām Eurostat apkopos, pamatojoties uz informāciju, kas jau tiek vākta, izmantojot 2011. gadā ieviesto aptauju par ārpus vispārējās valdības sektora klasificētām valdības kontrolētām vienībām .

Visi rādītāji ir jāpaziņo Eurostat (izsakot tos miljonos valsts valūtas vienību) individuālu vispārējās valdības apakšsektoru līmenī. Kopā ar datiem Eurostat ir jāiesniedz arī metadati, kas precizē datu pilnīgumu, definīcijas, aprēķinu izmantošanu vai savlaicīgumu.

2.2.Savlaicīgums

Dati par iespējamām saistībām jānosūta Eurostat katru gadu līdz nākamā gada 31. decembrim (T+12 mēneši), un tas jādara valsts statistikas iestādei, vienlaikus atbildot uz aptaujas jautājumiem par ārpus vispārējās valdības sektora klasificētām valdības kontrolētām vienībām. Pirmā datu nosūtīšana notika 2014. gada decembrī, un nosūtītie dati attiecās uz 2013. gadu, savukārt datus par 2010.–2012. gadu varēja paziņot brīvprātīgi. Attiecībā uz garantijām dati par iepriekšējiem gadiem bija jāiesniedz obligāti. Mērķis ir pakāpeniski izveidot laika rindas un galu galā aptvert iepriekšējos četrus gadus attiecībā uz visiem rādītājiem, ko paziņo regulāri.